Twee vas na kitsbankontploffingFoto: Die Valke Twee verdagtes is Donderdag in die vroeë oggendure in hegtenis geneem ná ŉ mislukte kitsbankrooftog in Mitchells Plein buite Kaapstad. Kapt. Lloyd Ramovha, woordvoerder van die Valke, het gesê agt verdagtes het Donderdagoggend op ŉ plaaslike winkelsentrum toegesak en die kitsbank genader met ploftoestelle. Die veiligheidswagte aan diens het die verdagtes probeer voorkeer en die verdagtes het op hulle geskiet. “Die verdagtes het daarna die ploftoestelle op die kitsbank geplaas en dit het ontplof. Die kluis het egter nie oopgegaan nie en die verdagtes het met leë hande van die toneel gevlug,” het Ramovha gesê. Foto: Die Valke Kort daarna het plaaslike polisiebeamptes twee verdagtes in Lentegeur opgemerk en hulle voorgekeer. Die beamptes het hulle deursoek en ontstekingskoorde in hul besit gevind. Die twee is op die plek in hegtenis geneem. Ramovha het gesê die twee verdagtes, onderskeidelik 24 en 38 jaar oud, sal binnekort in die Mitchells Plein-landdroshof verskyn.